Br: 07/5-321/22-364/2 Podgorica, 24.11.2022. godine

**IZVJEŠTAJ O SPROVEDENOJ JAVNOJ RASPRAVI**

**Nacrt zakona o izmjenama i dopunama Zakona o duvanu**

**Vrijeme trajanja javne rasprave:**

Od 28. oktobra 2022. godine do 17. novembra 2022. godine.

**Način sprovođenja javne rasprave:**

Javnu raspravu o Nacrtu zakona o izmjenama i dopunama Zakona o duvanu sprovelo je Ministarstvo finansija: dostavljanjem predloga, sugestija i komentara na nacrt zakona i organizovanjem okruglog stola. Okrugli sto je organizovan u četvrtak 17. novembra 2022. godine, sa početkom u 9.00 časova u sali za sastanke u staroj zgradi Vlade, ul. Jovana Tomaševića bb, 81000 Podgorica.

**Ovlašćeni predstavnici ministarstva koji su učestvovali u javnoj raspravi:**

* Biljana Peranović, v.d. generalna direktorica Direktorata za poreski i carinski sistem,
* Dragana Vučinić, samostalna savjetnica I,
* Ružica Bajčeta, samostalna savjetnica I.

**Podaci o broju i strukturi učesnika u javnoj raspravi:**

Ministarstvu finansija u predviđenom roku nijesu dostavljene primjedbe, predlozi i sugestije na Nacrt zakona o izmjenama i dopunama Zakona o duvanu.

Primjedba/sugestija koja je pristigla nakon roka koji je bio predviđen za javnu raspravu (t.j. od 28. oktobra do 17. novembra 2022. godine) od strane izvršne direktorice "Philip Morris Montenegro" g-đe Svetlane Vuksanović.

**Rezime dostavljenih primjedbi, predloga i sugestija, sa navedenim razlozima njihovog prihvatanja, odnosno neprihvatanja:**

Član 4 Nacrta zakona (Član 6 važećeg zakona)

Svetlana Vuksanović, izvršna direktorica "Philip Morris Montenegro" dostavila je predlog/sugestiju za izmjenu ovog člana, i to:

"Kako smo u saznanju da je u toku javna rasprava o Nacrtu Zakona o izmjenama i dopunama Zakona duvanu (Nacrt), koristimo priliku da ukažemo na činjenicu da je uočeno preklapanje normi sa zakonom koji već uređuje ograničenja u pogledu prometa duvanskim proizvodima, a koji je u potpunosti usklađen sa EU direktivama.

Naime, Zakon o ograničavanju upotrebe duvanskih proizvoda (ZOUDP), kao lex specialis, propisuju mjere kojim se smanjuje i ograničava upotreba duvanskih proizvoda, a koje obuhvataju zabranu reklamiranja, obavezno obilježavanje, zabranu prometa pojedinih vrsta duvanskih proizvoda, zabranu prekogranične prodaje na daljinu, zabranu pušenja u radnom i javnom prostoru i izlaganje sekundarnom duvanskom dimu, zabranu prodaje maloljetnim licima, kao i druga pitanja od značaja za zaštitu života i zdravlja ljudi, u skladu sa principima utvrđenim Okvirnom konvencijom Svjetske zdravstvene organizacije o kontroli duvana, i na način koji je u potpunosti usklađen sa EU direktivama.

Kako je, sa druge strane, oblast uređivanja Zakona o duvanu propisivanje uslova za bavljenje proizvodnjom i prometom duvana i duvanskih proizvoda na teritoriji Crne Gore, smatramo nepotrebnim dodatno ili prošireno uređivanje članom 4 Nacrta pitanja koja su već regulisana, jer bi takvo dvostruko regulisanje stvorilo koliziju normi, a koja bi dovela do poteškoća u intepretaciji. Dodatno, uvođenjem zabrane online prodaje i unutar Crne Gore, a ne samo prekogranične kako predviđa ZOUPD, izazvala bi se neosnovana diskriminacija različitih kanala prodaje, kako prema trgovcima (domaćim operaterima online prodavnica) tako i potrošačima, koji bi bili uskraćeni za mogućnost da legitimno (ukoliko su punoljetni) kupuju duvanske proizvode unutar Crne Gore putem online kanala.

Kako član 4 Nacrta materijalno ne pripada Zakonu o duvanu, već ZOUDP-u kao lex specialis zakonu, i kako su razlozi za izmjenu Zakona o duvanu usaglašavanje sa Zakonom o državnoj upravi (a kako je opisano u stavu II Obrazloženja), smatramo da čitav član 4 Nacrta treba brisati."

**Odgovor Ministarstva finansija**

**\***Predlog nije prihvaćen

Ova odredba je predložena kako bi se smanjila dostupnost duvanskih proizvoda maloljetnim licima. Jedna od značajnih mjera smanjenja dostupnosti je zabranu prodaje maloljetnicima, kroz sve oblike prodaje. Naime, iako je zabrana prodaje maloljetnicima normativno regulisana, značajan problem je određivanje starosti korisnika, što je posebno naglašeno kada je riječ o online prodaji. Zakonom o duvanu uređuje se proizvodnja, obrada i promet duvana i duvanskih proizvoda, što znači da postoji mogućnost regulisanja dostupnosti duvanskim proizvodima i putem ovog zakona, ne samo Zakona o ograničenju upotrebe duvanskih proizvoda. Naime, intencija je da se, zbog ubrzanog dizajniranja novih duvanskih proizvoda, kompetentno reguliše promet na tržištu, zbog čega je član 4 postao sastavni dio ovog normativnog dokumenta.

Važno je naglasiti da su mladima, putem online prodaje dostupni duvanski proizvodi koji ostvaruju vrlo negativne efekte po zdravlje, a za jedan broj njih i nemamo podatke o sadržaju, zbog čega je vrlo teško kreirati politike suzbijanja upotrebe.Takođe, ovom odredbom se onemogućava i ilegalna trgovina duvanskih proizvoda, uvođenjem zabrane kupovine duvanskih proizvoda koji se u trenutku naručivanja nalaze u maloprodajnim objektu van teritorije Crne Gore, kao i prodaja van poslovnih prostora t.j. na pijacama. S obzirom na sve gore navedeno, smatramo da predlog/sugestioja koja je pristigla treba biti odbijena.

**Mjesto i datum sačinjavanja izvještaja:** Podgorica, 24. novembar 2022. godine

**Naziv organizacione jedinice Ministarstva finansija koja je odgovorna za pripremu nacrta zakona, odnosno strategije:**

Direktorat za poreski i carinski sistem – Direkcija za izdavanje odobrenja za obavljanje proizvodnje, obrade i prometa duvanskih proizvoda.

**M I N I S T A R**

mr Aleksandar Damjanović